Siriese vlugtelinge nie welkom in Golfstate | Maroela Media
Siriese vlugtelinge nie welkom in Golfstate
'n Vlugtelingkamp in Jordanië. Foto: NRC Middle East/Facebook
Terwyl Europa steier onder die druk van meer as 'n miljoen vlugtelinge, tree die Arabiese Golfstate, van die rykste lande ter wêreld, afkeurend teen die vlugtelinge op.
Vlugtelinge uit Sirië staan voor geslote grense sodra hulle na Saoedi-Arabië, Koeweit, Bahrein, die Verenigde Arabiese Emirate, Katar of Oman wil vlug. Daar is geen manier om in dié lande asiel te soek nie.
Volgens berigte het hierdie lande sedert 2011 net 33 Siriese vlugtelinge opgeneem.
Siriërs kan met hulp van toeriste- en werkvisums in hierdie lande inkom en duisende het dit reeds gedoen. Meer as 500 000 tydelike werkers uit Sirië het tot Saoedi-Arabië toegang verkry, maar tans word dit moeiliker om 'n verlenging vir so 'n visum te kry. Die vlugtelinge kry geen finansiële hulp van dié state nie.
Amnestie Internasionaal het gesê die Golfstate behoort hul te skaam oor hul gedrag, aangesien dié lande se godsdiens en tale verwant is aan dié van die vlugtelinge.
Die regerings van dié Arabiese state voel dat die opname van vlugtelinge geen oplossing is nie, en hulle vrees dat die vlugtelinge onrus teweeg kan bring en dat opstande in hul eie lande kan ontstaan. Die regerings weier verder om mense wat lank daar werk burgerskap te gee omdat die balans tussen die inheemse bevolking en die buitelanders baie sensitief is. In Katar is net 10% van die bevolking inheems en 90% is buitelanders.
As verdediging het die Golfstate aangevoer dat hul jaarliks geld skenk aan vlugtelingorganisasies, maar die Europese lande doen dit ook. Baie van die geld wat uit die Golfstate vir vlugtelinge gaan, vloei veral na die streng konserwatiewe Islamitiese-hulporganisasies wat net op Soennie-vlugtelinge konsentreer.
[Foto's] Koningin Elizabeth II 'rots van stabiliteit'
My hart bloei vir die kinders wat in haglike omstandighede nou leef.
Nou ja hier in Suid Afrika gaan Moslems een keer n jaar na Ramadaan met groot fanfare uit en "help" minder bevooregtes met kos ensomeer. Ek het nou al by meer as een geleentheid op radio programme die kwalik bedekte propaganda vir die moselms wat dan nou medelewend is en mense help. So lyk my die medelewendheid reik nie na ander moslems nie? Of is die plaaslike aktiwiteite eerder gemik daarop om nuwe rekrute vir die geloof te werf? Hier is mos nou n ideaale geleentheid vir medelewendheid en behulpsaamheid!
Hulle dink nie aan medelewendheid op die oomblik. Hulle is bang hulle word dalk oorheers deur die vlugtelinge in die toekoms, en dies meer. Kan vir hulle baie probleme verskaf in die toekoms. Maar ek stem saam, dit is 'n skande dat sekere lande net hande vou en nie help. Dit is tog immers mense.